b"\n_START_ARTICLE_\nMesmerizmas\n_START_PARAGRAPH_\nMesmerizmas yra XVIII a. Franco Mesmero sukurtas alternatyvus gydymo metodas, naudojantis tariamus magnetinius fluidus._NEWLINE_Kartais mesmerizmas vadinamas gyv\xc5\xabn\xc5\xb3 magnetizmu (pranc. magn\xc3\xa9tisme animal). Tok\xc4\xaf pavadinim\xc4\x85 dav\xc4\x97 Mesmeras, nor\xc4\x97damas \xc5\xa1i\xc4\x85 magnetizmo r\xc5\xab\xc5\xa1\xc4\xaf atskirti nuo kitoki\xc5\xb3 magnetizm\xc5\xb3 \xe2\x80\x93 mineral\xc5\xb3, planet\xc5\xb3 ar kosminio.\n_START_SECTION_\nIstorija\n_START_PARAGRAPH_\n1770 metais Francas Mesmeras susipa\xc5\xbeino su Vienos j\xc4\x97zuitu ir gydytoju Maximillian Hell, kuris gyd\xc4\x97 \xc5\xbemones \xc4\xafmagnetintomis plieno plok\xc5\xa1t\xc4\x97mis. Mesmeras prad\xc4\x97jo m\xc4\x97gd\xc5\xbeioti \xc5\xa1\xc4\xaf b\xc5\xabd\xc4\x85, o jo \xc4\xafsivaizduojam\xc4\x85 efektyvum\xc4\x85 ai\xc5\xa1kino tokia teorija: per kiekvien\xc4\x85 k\xc5\xabn\xc4\x85 teka subtil\xc5\xabs magnetiniai fluidai, o kai j\xc5\xb3 tek\xc4\x97jimas sutrinka\xc2\xa0\xe2\x80\x93 prasideda ligos. Magnetai padeda j\xc4\xaf atstatyti, ir tod\xc4\x97l gydo._NEWLINE_V\xc4\x97liau jis pasteb\xc4\x97jo, kad tokius pa\xc4\x8dius gydomuosius rezultatus galima pasiekti ir be magnet\xc5\xb3. U\xc5\xbeuot \xc4\xaftar\xc4\x99s placebo efekt\xc4\x85, Mesmeras nusprend\xc4\x97 egzistuojant gyv\xc5\xabn\xc5\xb3 magnetizm\xc4\x85, t. y., kad kai kurie \xc5\xbemon\xc4\x97s ar ir kiti gyv\xc5\xabnai turi analogi\xc5\xa1kas gydom\xc4\x85sias savybes, kaip ir \xc4\xafmagnetintas metalas. Ta\xc4\x8diau jis ir toliau naudojo \xc4\xafvairius \xe2\x80\x9e\xc4\xafmagnetintus\xe2\x80\x9c objektus, tarp j\xc5\xb3 ir vanden\xc4\xaf, nes tai pad\xc4\x97davo sukurti atitinkam\xc4\x85 atmosfer\xc4\x85._NEWLINE_Su Liudviko XVI ir Marijos Antuanet\xc4\x97s pagalba Mesmeras Pranc\xc5\xabzijoje atidar\xc4\x97 Magnetizmo institut\xc4\x85._NEWLINE_1784 metais Pranc\xc5\xabzijos karali\xc5\xa1koji medik\xc5\xb3 komisija atliko bandymus, nor\xc4\x97dama \xc4\xafsitikinti mesmerizmo efektyvumu. Galutin\xc4\x97 komisijos i\xc5\xa1vada buvo tokia: magnetiniai fluidai neegzistuoja, o j\xc5\xb3 sukeliami efektai yra tik vaizduot\xc4\x97s arba \xc5\xa1arlatanizmo padarinys. Komisijoje taip pat dalyvavo ir Bend\xc5\xbeaminas Franklinas.\n_START_SECTION_\nVeikimas\n_START_PARAGRAPH_\nMesmerizmas, kaip ir Hell'o gydymas magnetizmu ar dauguma kit\xc5\xb3 alternatyvios medicinos r\xc5\xab\xc5\xa1i\xc5\xb3, remiasi placebo ir kai kuriais kitais psichologiniais efektais. Yra \xc5\xbeinoma, kad jei pacientas tiki gydymo efektyvumu, tai i\xc5\xa1ties ka\xc5\xbekiek padeda organizmo sveikimui. Taip pat, v\xc4\x97liau jis pats mano pasveik\xc4\x99s daug labiau, nei pasveiko i\xc5\xa1 ties\xc5\xb3. Tod\xc4\x97l b\xc5\xabtent \xc4\xaf \xc5\xa1\xc4\xaf efekt\xc4\x85 buvo orientuota visa mesmerizmo metodika. Norint sukelti pacientams susidom\xc4\x97jim\xc4\x85 ir susi\xc5\xbeav\xc4\x97jim\xc4\x85, gydoma b\xc5\xabdavo net ir tokiais metodais: \xc5\xbemogus s\xc4\x97di panardin\xc4\x99s kojas \xc4\xaf vonel\xc4\x99 su \xe2\x80\x9e\xc4\xafmagnetintu\xe2\x80\x9c vandeniu, o rankose laiko laidus, prijungtus prie \xe2\x80\x9emagnetini\xc5\xb3\xe2\x80\x9c med\xc5\xbei\xc5\xb3.\n_START_SECTION_\nKita\n_START_PARAGRAPH_\n\xc5\xa0iuo metu s\xc4\x85voka \xe2\x80\x9eturintis magnetini\xc5\xb3 savybi\xc5\xb3\xe2\x80\x9c (ar pana\xc5\xa1iai) kartais naudojama kalbant apie charizmati\xc5\xa1k\xc4\x85, aplinkinius traukiant\xc4\xaf arba tiesiog turint\xc4\xaf didel\xc4\xaf pasisekim\xc4\x85 tarp prie\xc5\xa1ingos lyties \xc5\xbemog\xc5\xb3. Ta\xc4\x8diau jos kilm\xc4\x97 yra i\xc5\xa1 mesmerizmo."